รัฐบาลไทย-ข่าวทำเนียบรัฐบาล-ครม. เคาะขยายเขตพื้นที่จัดการน้ำเสียครอบคลุมทั่วประเทศ จับมือท้องถิ่นแก้ปัญหาน้ำเสียเต็มรูปแบบและยั่งยืน
วันพุธที่ 23 กันยายน 2563
ครม. เคาะขยายเขตพื้นที่จัดการน้ําเสียครอบคลุมทั่วประเทศ จับมือท้องถิ่นแก้ปัญหาน้ําเสียเต็มรูปแบบและยั่งยืน
คณะรัฐมนตรีเคาะขยายเขตพื้นที่จัดการน้ําเสียครอบคลุมทั่วประเทศ จับมือท้องถิ่นแก้ปัญหาน้ําเสียเต็มรูปแบบและยั่งยืน
นางสาวรัชดา ธนาดิเรก รองโฆษกประจําสํานักนายกรัฐมนตรี เปิดเผยว่า สืบเนื่องจากปัญหาน้ําเสียที่ประเทศไทยเผชิญมาเป็นระยะเวลานานและมีปริมาณเพิ่มมากขึ้นอย่างต่อเนื่อง ซึ่งปัจจุบันมีปริมาณน้ําเสียจากชุมชนเฉลี่ยวันละ 9.50 ล้านลูกบาศก์เมตร ในจํานวนนี้แบ่งเป็นน้ําเสียที่ผ่านการบําบัดด้วยระบบบําบัดน้ําเสียตามกฎหมายควบคุมอาคารและการบําบัดได้เองตามธรรมชาติ จํานวน 4.6 ล้านลูกบาศก์เมตรต่อวัน น้ําเสียที่ผ่านระบบบําบัดน้ําเสียรวมของชุมชนซึ่งอยู่ในพื้นที่รับผิดชอบขององค์กรปกครองส่วนท้องถิ่น จํานวน 3.2 ล้านลูกบาศก์เมตรต่อวัน จึงยังมีน้ําเสียที่ไม่ได้ผ่านการบําบัดอีกจํานวน 1.7 ล้านลูกบาศก์เมตรต่อวัน กลายเป็นปัญหามลพิษทางน้ําที่ส่งผลกระทบต่อสุขภาพอนามัยและคุณภาพชีวิตของประชาชน รวมถึงคุณภาพสิ่งแวดล้อมของประเทศ ที่ผ่านมารัฐบาลมีความตั้งใจในการแก้ปัญหาน้ําเสียอย่างจริงจัง แต่ยังไม่สามารถดําเนินการได้ครอบคลุมทุกจังหวัด เนื่องจากติดขัดด้วยข้อกฎหมายตามพระราชกฤษฎีกาจัดตั้งองค์การจัดการน้ําเสีย พ.ศ.2538 ที่กําหนดให้องค์การจัดการน้ําเสีย (อจน.) มีเขตพื้นที่จัดการน้ําเสีย รวมทั้งสิ้น 45 พื้นที่ ใน 26 จังหวัด ทําให้ อจน. ไม่สามารถเข้าไปดําเนินการก่อสร้างระบบบําบัดน้ําเสียและบริหารจัดการระบบบําบัดน้ําเสียของชุมชนให้กับองค์กรปกครองส่วนท้องถิ่นซึ่งอยู่นอกเขตพื้นที่รับผิดชอบได้
เพื่อเป็นการแก้ไขอุปสรรคดังกล่าว ที่ประชุมคณะรัฐมนตรี (ครม.) เมื่อวานนี้ (22 กันยายน 2563) ว่าจึงมีมติเห็นชอบกําหนดเขตพื้นที่จัดการน้ําเสียขององค์การจัดการน้ําเสียเพิ่มเติมให้ครอบคลุมทุกจังหวัดของประเทศไทย เพื่อเร่งรัดการพัฒนาระบบบริหารจัดการน้ําเสียของประเทศให้ดําเนินไปอย่างมีมาตรฐานและเป็นการเตรียมความพร้อมในการป้องกันและแก้ปัญหามลพิษทางน้ําได้อย่างทันสถานการณ์ ซึ่งจะเกิดประโยชน์อย่างยิ่งในการ 1)เพิ่มประสิทธิภาพการบริหารจัดการน้ําเสียทั่วประเทศในการดูแลรักษาคุณภาพแห่งน้ํา ระบบนิเวศทางธรรมชาติและสิ่งแวดล้อมที่เกี่ยวข้อง เพิ่มศักยภาพและมูลค่าให้กับแหล่งท่องเที่ยว 2)เพิ่มโอกาสเชิงพาณิชย์ในการบริการหรือกิจการเกี่ยวเนื่องในพื้นที่บําบัดน้ําเสีย เช่น การนําน้ําเสียที่ผ่านการบําบัดแล้วกลับมาใช้ประโยชน์ใหม่ การผลิตพลังงานจากน้ําเสีย 3)ไม่เป็นภาระงบประมาณภาครัฐ โดยใช้วิธีการร่วมทุนระหว่างรัฐและเอกชนสําหรับโครงการก่อสร้างระบบบําบัดน้ําเสียขนาดใหญ่ ควบคู่กับการจัดเก็บค่าบริการ ค่าธรรมเนียม หรือค่าบริหารจัดการระบบบําบัดน้ําเสียให้เกิดผลเป็นรูปธรรม
มากไปกว่านั้น ครม. ยังได้มีมติอนุมัติงบกลางประจําปีงบประมาณ พ.ศ.2563 รายการเงินสํารองจ่าย วงเงิน 385.64 ล้านบาท เพื่อใช้ในโครงการปรับปรุงและเพิ่มประสิทธิภาพการทํางานของโรงบําบัดน้ําเสียและสถานีสูบป้องกันน้ําท่วม ในพื้นที่จังหวัดชลบุรี จํานวน 2 โครงการ และโครงการพัฒนาแหล่งท่องเที่ยวในพื้นที่จังหวัดระยอง จํานวน 2 โครงการ โดยให้เบิกจ่ายจากงบเงินอุดหนุน ประเภทเงินอุดหนุนเฉพาะกิจ
และให้ใช้เงินรายได้ของท้องถิ่นเมืองพัทยาและ องค์การบริหารส่วนจังหวัดระยอง สมทบอีดจํานวน 42.85 ล้านบาท รวมงบประมาณทั้ง 4 โครงการ เป็นเงินทั้งสิ้น 428.49 ล้านบาท สําหรับรายละเอียดแต่ละโครงการ มีดังนี้ 1)โครงการปรับปรุงและเพิ่มประสิทธิภาพเครื่องจักรและอุปกรณ์ในระบบบําบัดน้ําเสีย จังหวัดชลบุรี วงเงิน 175.25 ล้านบาท เพื่อบําบัดน้ําเสียที่เกิดขึ้นในพื้นที่และรองรับปริมาณน้ําเสียในพื้นที่ใกล้เคียง 2)โครงการเพิ่มประสิทธิภาพสถานีสูบป้องกันน้ําท่วมจังหวัดชลบุรี วงเงิน 77.54 ล้านบาท เพื่อป้องกันน้ําท่วมพื้นที่เศรษฐกิจและจัดการควบคุมน้ําเสีย 3)โครงการป่าชายเลนในเมือง จังหวัดระยอง วงเงิน 81.7 ล้านบาท เป็นการก่อสร้างสะพานและเส้นทางเดินสํารวจ เพื่อพัฒนาเป็นแหล่งเรียนรู้ทางธรรมชาติ และ4) โครงการปรับปรุงภูมิทัศน์ศูนย์พัฒนาปลวกแดง ตามพระราชดําริ จังหวัดระยอง (ระยะที่ 3) เป็นการปรับปรุงอาคาร คอกสัตว์ ภูมิทัศน์ ฐานการเรียนรู้ และงานอื่น ๆ ภายในศูนย์ รวมถึงระบบไฟฟ้า และระบบไฟฟ้าพลังงานแสงอาทิตย์
..........................